LUR van Mpumalanga vas oor moord, poging tot moordDrie mense is tot dusver in verband met die voorval aangekeer. (Foto ter illustrasie: pixabay) ŉ LUR van Mpumalanga is agter tralies nadat hy hom vanoggend, vergesel van sy prokureur, aan die polisie op Mbombela oorgegee het. Brig. Vishnu Naidoo, nasionale polisiewoordvoerder, sê die saak hou verband met die skietdood van twee mense en die wond van ŉ derde persoon in Augustus vanjaar. Die drie is in Mbombela geskiet. Die 45-jarige LUR se inhegtenisneming is die derde in verband met die ondersoek. Die polisie het Joseph Charlie Ngwenya (35) en Tshepo Matsane (30) reeds op 17 September in hegtenis geneem. Ngwenya en Matsane het vroeër in die hof verskyn en is verlede week op borgtog van R20 000 elk vrygelaat. “Die LUR verskyn na verwagting binnekort in die Nelspruit-landdroshof op ŉ aanklag van moord en poging tot moord,” sê Naidoo. Die polisie het nie die betrokke LUR se naam bekend gemaak nie.